На основу члана 37. став 1. тачка 24) Статута Града Ниша ("Службени лист Града Ниша", број 88/08 , 143/16 и 18/2019),

Скупштина Града Ниша на седници одржаној \_\_\_\_\_\_\_\_\_\_\_ 2025. године донела је

**Р Е Ш Е Њ Е**

I **УСВАЈА СЕ** Извештај о раду и пословању Галерије савремене ликовне уметности Ниш за 2024. годину, број 113 од 28.02.2025. године, који је Одлуком број 115 од 28.02.2025.године, усвојио Управни одбор Установе.

II Решење доставити Галерији савремене ликовне уметности Ниш, Градскoj управи за социјалну и породичну заштиту, образовање, културу и спорт и Градскoj управи за финансије и локалне јавне приходе.

Број:

У Нишу,

**СКУПШТИНА ГРАДА НИША**

ПРЕДСЕДНИК

Проф. Др Игор Новаковић

**Образложење**

Члан 37. став 1. тачка 24) Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Галерије савремене ликовне уметности Ниш, на седници одржаној 28.02.2025. године,  донео је Одлуку број 115, којом је усвојио Извештај о раду и пословању Галерије савремене ликовне уметности Ниш за 2024. годину, бр. 113 од 28.2.2025. године и доставио га Градскoj  управи за социјалну и породичну заштиту, образовање, културу и спорт на даље поступање.

Током 2024. године активности Галерије савремене ликовне уметности Ниш одвијале су се у различитим сегментима по предвиђеном плану и програму, кроз изложбену, музеолошку и информативну активност Галерије. Такође Галерија савремене ликовне уметности је водила све послове припреме и реализације две манифестације: Ликовне колоније *Сићево* и Графичке радионице.

Галерија савремене ликовне уметности је у Нишу током 2024. години реализовала 27 изложби: 11 у Павиљону у Тврђави, и још по 8 у Официрском дому и Салону 77. Такође, приређено је и 5 изложби ван Ниша, а на основу међугалеријске  сарадње приређене су 3 изложбе.

У Официрском дому гостовала је изложба слика и скулптура *Борба за српску државност и слободу српског народа,* чији је организатор било Министарство за рад, запошљавање, борачка и социјална питања. Већину програма чиниле су самосталне изложбе одобрене по одлуци Уметничког савета ГСЛУ Ниш. Посебном изложбом *100 од 1000 дела из фонда Колоније* *Сићево*, обележен је значајан јубилеј шездесет година одржавања Ликовне колоније Сићево. Током године приређено је шест колективних изложби од којих је једна била међународног карактера.

Током 2024. године укупан број посетилаца је био 27 757. Драгоцен је податак да су бројне основне и средње школе доводиле ђаке да посете изложбе, а повремено и поједине предшколске установе. О изложбеном програму ГСЛУ Ниш као и ранијих година редовно су извештавали локални и регионални медији и повремено национални.

У 2024. години фонд уметничких дела је обогаћен са 20 дела, од тога 15 захваљујући Графичкој радионици *Сићево 2024*, а 5 поклонима уметника.

Изузетно је важна чињеница да Галерија савремене ликовне уметности Ниш већ пар година спроводи процес дигитализације свог фонда, тако да је више од 1400 дела дигитализовано.  За све изложбе, осим ретроспрективних, штампани су каталози, плакати и рађене су електронске позивнице. ГСЛУ Ниш је у 2024. години издала још једну књигу, реч је о монографији о истакнутом нишком сликару Мирославу Анђелковићу.

 Ликовна колонија *Сићево 2024* одржана је у периоду од 2. до 11 септембра у згради колоније у Сићеву. Задржала је међународни карактер и имала осморо учесника из иностранства.  Ликовна колонија *Сићево* има карактер јавне градске манифестације тако да је реализована у складу са одлукама чланова Савета Колоније.

Изложба насталих радова биће приређена током 2025. године.

У 2024. години одржана је и Графичка радионица *Сићево 2024* , у периоду од 3. до 9. јуна у згради Колоније у Сићеву. Имала је шесторо учесника, из иностранства и наше земље.  Изложба насталих дела биће реализована у 2025 години.

Имајући у виду да је Извештај о раду и пословању Галерије савремене ликовне уметности Ниш за 2024. годину сачињен у складу са законом и прописима Града, као и циљевима садржаним у оснивачком акту, Градска управа за социјалну и породичну заштиту, образовање, културу и спорт, израдила је нацрт Решења као у диспозитиву.